
Συνάντηση του δημάρχου Φιλιατών με τον προϊστάμενο του ΕΛΓΑ Ηπείρου
Με τον προϊστάμενο του ΕΛΓΑ Ηπείρου, κ. Ιωάννη Παπαγιάννη, και συνεργάτες του συναντήθηκε ο δήμαρχος Φιλιατών, κ. Παρασκευάς Βλάχος. Στη συνάντηση συζητήθηκαν ζητήματα του πρωτογενούς τομέα, με ιδιαίτερη αναφορά στα προβλήματα που αντιμετωπίζουν οι παραγωγοί εσπεριδοειδών.
Ειδικότερα, τέθηκαν ζητήματα που αφορούν τις ζημιές στην παραγωγή από ακραία καιρικά φαινόμενα, όπως ο παγετός, το χαλάζι και οι έντονες βροχοπτώσεις, καθώς και την καταγραφή, την εκτίμηση και την αποζημίωσή τους. Συζητήθηκαν επίσης θέματα που αφορούν την ασφαλιστική κάλυψη της φυτικής παραγωγής από κινδύνους και παθήσεις.  Στη συζήτηση τέθηκαν και οι επιπτώσεις του παγετού του 2021 στις καλλιέργειες εσπεριδοειδών.
Παράλληλα, συζητήθηκαν ζητήματα που αφορούν την ασφαλιστική κάλυψη του ζωικού κεφαλαίου και τις αποζημιώσεις των κτηνοτρόφων, σύμφωνα με όσα προβλέπονται στον κανονισμό του ΕΛΓΑ.
Ο δήμαρχος ζήτησε από το Περιφερειακό Υποκατάστημα ΕΛΓΑ Ηπείρου την επίσπευση των διαδικασιών για τις εκκρεμείς αποζημιώσεις και την άμεση ενημέρωση των παραγωγών. Ζήτησε αναλυτική ενημέρωση για το στάδιο στο οποίο βρίσκονται οι εκκρεμείς υποθέσεις, καθώς και σαφές χρονοδιάγραμμα για την ολοκλήρωση των διαδικασιών και την καταβολή των εγκεκριμένων αποζημιώσεων. 
Ζήτησε, επίσης, τη συνεχιζόμενη κατάρτιση των ανταποκριτών του ΕΛΓΑ στους δήμους, ώστε να είναι σε θέση να ενημερώνουν με σαφήνεια τους παραγωγούς για τις διαδικασίες, τις προθεσμίες και τα απαιτούμενα δικαιολογητικά, στο συνεχώς μεταβαλλόμενο τοπίο.
«Όπως δεσμευθήκαμε στους παραγωγούς, ξεκινάμε μια σειρά επαφών με τους αρμόδιους φορείς, για να θέσουμε συγκεκριμένα τα προβλήματα του πρωτογενούς τομέα και να διεκδικήσουμε απαντήσεις και λύσεις. Η σημερινή συνάντηση με τον ΕΛΓΑ είναι το πρώτο βήμα. Θα συνεχίσουμε τις παρεμβάσεις μας για τις εκκρεμείς αποζημιώσεις και τη στήριξη των παραγωγών της περιοχής μας», δήλωσε ο δήμαρχος Φιλιατών μετά τη συνάντηση.

